  Виталий Пронин Монэ ыстӥзы МВД-лэн тужгес адӟем карымон ёзаз - Ижысь Первомай РОВД-е. Участковойёслэн кивалтӥсьсы Светлана Максимова верамъя, соослэн ёросазы 26 сюрслэсь трос адями улэ, районлэн быдӟалаез - 49 квадрат иськем. Туннэ нуналлы Первомай ёросысь подразделениын ваньмыз-ӧвӧлэз 26 мурт ужа, со пӧлысь 17-ез участковойёс. Законъя ке учконо, одӥг участковойлэн луыны кулэ 3 но ӝыны сюрс адямиез, нош вылӥ участковойёслэн (ёросын соос 4 кузя) - 2 но ӝыны сюрс. Озьы бере, Ижысь Первомай ёросын гинэ 42 участковой луыны кулэ. Та удысын ужасьёс доры калык пӧртэм юанъёсын вазиське. Арня куспын ёросысь участковойёслэн службазы пыр сюлэсь ятыр уж ортче.Светлана Максимоваен ширтӥмы Ленин ульчаысь 170-тӥ юртэ. ӵапак отчы интыяськемын городысь полицилэн 35 номеро пунктэз. Александр Собин но Сергей Миронов участковойёслэн ужан кабинетсы ӝужыт юртлэн мурӝолаз интыяськемын. Монэ юнматӥзы Сергей Борисович борды. Пукон интызы сокем ушъяськымон ӧвӧл, пичильтык сэрегын 2 ӝӧк, соос вылын компьютер, телефон, вӧзазы кӧня ке пуконъёс, шкаф. Кезьыт кабинетын кынмонтэм вылысь ульчаетӥ, пе, тросгес ветлӥськомы.Участковойлэн ужан нуналэз 12 часысен 21 часозь кыстӥське. Сергей Мироновлэн участоказ Первомайская, Вормонлы 40 ар, Ильфат Закиров, Ленин, Камбарка, Эгра, Красногорск ульчаос пыро. Со сяна, нылпи сад, школа, вуз карон юртъёс, кафеос вань на. Огъя югдурез эскерем сяна, кык-куинь нуналмысь одӥг пол уй дежурствое ветлэ. Участковойёс котыр ласянь адӟем карымон луыны кулэ. Ас ужзэс ӟечгес быдэстозы, адямиосын огкыл шедьтыны быгатӥзы ке. Со сяна, компьютерез но вить чиньыез кадь тодыны кулэ.- Нуналлы быдэ вазиськисьёс луо, - шуэ Сергей Борисович. - Котькуд заявлениез 3 нунал куспын эскероно, нош 10 нуналскын  йылпумъян лэсьтоно: кыл кутытон улэ кысконо, уголовной уж ӝутоно яке ужез пытсано. Ӵемгес ӝожтӥськонъёс вуо кудӟем, куашетӥсь  бускельёс вылэ.Вамыштӥмы Ленин ульчаысь 144-тӥ юртэ. Одӥг подъездэн ӝужыт коркан улӥсьёс, дас одӥг кузя кариськыса, бускельзы Николай Иванович вылэ ӝожтӥськон гожтӥллям. Юэ, куашетэ, эшъёссэ пырта, пе. Ӧсэ йыгаськимы но, пумитамы вазись луиз, иське, кин ке вань. Квартирае пырыку ик, валатсконо, юрт кузё юыны яратэ шуыса. Аракы но тамак зын вӧлмемын. Оген улӥсь воргоронлэн синъёсыз ляб адӟо. Кыкетӥ группаен инвалидлы дораз пуконо луэ, мӧзмыт медаз луы шуыса, эшъёссэ ӧтьыса куноятэ. Паймоно кадь, участковой лыктон нуналэ воргорон сазь вал. Вань юан-веранлы рос-прос валэктон сётӥз.- Юонэн шат мӧзмондэ вормыны турттӥськод? - юаз Сергей Борисович.- Уг, уг, ачим но умойтэмзэ валасько, - шуэ Николай Иванович. - Тани эшъёсме но ӧтьылэмысь дугдӥ ни.- Соку малы жугиськиськод, этажъёс вискысь укноез но тон пилемед, шуо. Зэм-а?- Мар, мар, но пияла борды мон но, эшъёсы но кимес ӧм йӧттэ, - ӝот-ӝот куаразэ поттӥз  воргорон. - Монэ алӥськоды ке, бускельёсме но куаретэ, соос мынэсьтым золгес куашето.- Бен, бускельёсты пумысен мукет вераськон луоз. Соос вылэ но ӝожтӥськонъёс вуэмын, - шуиз участковой.Сергей Борисович вань вераськемзэс листок вылэ гожъяз но воргоронэз кинюртэмзэ пуктыны косӥз. Воргорон но визьмо, ас правооссэ тодэ вылэм, гожъямез шара лыдӟыны  но свидетель куриз.- Ми ӵошеннамы ук, эше яралоз, дыр, - шуэ участковой, мон шоры возьматыса.- Хе, огкылысь ужаськоды, дыр но, - киыныз шонтӥз воргорон.- Ӧвӧл, со мынам юрттӥсе - журналист.Та кылъёс бере Николай Иванович ӧжытак буйгатскиз, мон но асме мултэсэн ӧй шӧды ни.Кык час пала коркась корка ветлӥмы, юисьёсты, йыртэмасьёсты чакласа, нош 18 часысен ужан интыын луыны кулэ. Соку участковой доры юрттэт курыса вазиськисьёс пырало. Телефон ик ӟырдаз. Тани Камбарка ульчаысь 33-тӥ юртын улӥсь кышномурт синвуаськыса жингыртэ. Картэ жугиськемысь дорысьтым, пе, пегӟи, нош вань котыре но нылпи дӥсе дорам кылемын. Та учыр сярысь участковойлы дежурной частьысь ивортӥллям ни вылэм. Югдурен тодматскыны ми но потӥмы. Нокинэ дорысьтызы ӧм шедьтэ. Югдурез сэрттон-пертчон понна ваче пумиськоно луоз, шуиз Сергей Миронов.Участковойёсты сюлэмшугъяськыто егитъёс. Укыр ваменэс будо, визьманы, пе, соосты уг луы. Жаляса верано, законэз тӥясьёслэн лыдзы но нуналысь нуналэ йылэ. Та вакытэ Сергей Мироновлэн участоказ гинэ кыл кутытон улэ кыскыса эрике кельтэмъёс 31 кузя лыдъясько, эшшо 6-ез дырызлэсь вазь пытсэт сьӧрысь потэмын. Таӵеослэн лыдзы кылем арын куинь поллы ичи вал.Участковойёслэн ужзы сокем данын ӧвӧл. Тау карисьёслэсь тросгес курласьёс шедё, дунъяны уг валало.Сергей Борисович участковойлэсь ужзэ 2005-тӥ арысен быдэсъя. Солэсь азьло 7 арзэ кыл кутытонъя управлениын ужамын. Полициын тыршисьлэсь ужзэ ӟеч вала кузпалыз Алевтина Алексеевна но. Нырысь-валысь асьсэ семья пушказы но валамтэос кылдылӥллям, табере, пе, ваньмыз радъяськиз. Атайзылэсь адӟем каро Никита но Ярослав пиоссы.Валентина Емельянова. Туспуктӥз Владимир БЕЛОМОРСКИХ. Теги: Иж  